INGRS ปิดเช้าพุ่ง 11% นิวไฮรอบ 3 ปี 5 เดือน ปักธงออเดอร์ “ชิ้นส่วนรถยนต์” ครึ่งปีหลังฟื้น
INGRS ปิดตลาดเช้าพุ่ง 10.91% ทำนิวไฮรอบ 3 ปี 5 เดือน ขานรับออเดอร์ผลิตชิ้นส่วนรถยนต์ครึ่งปีหลังฟื้น ซึ่งปัจจุบันบริษัทมีออเดอร์ผลิตชิ้นส่วนรถยนต์จำนวน 24 งาน ใน 4 ประเทศ ได้แก่ มาเลเซีย อินโดนีเซีย อินเดีย และไทย มีมูลค่ารวมกว่า 1.5 หมื่นลบ.
1 ก.ค. 2564

ผู้สื่อข่าวรายงานว่า วันนี้ (1 ก.ค. 2564) ราคาหุ้นบริษัท อิงเกรส อินดัสเตรียล (ไทยแลนด์) จำกัด (มหาชน) หรือ INGRS ปิดตลาดเช้าอยู่ที่ระดับ 1.22 บาท บวก 0.12 บาท หรือ 10.91% โดยสูงสุดอยู่ที่ระดับ 1.30 บาท ต่ำสุดอยู่ที่ระดับ 1.15 บาท ด้วยมูลค่าการซื้อขาย 525.58 ล้านบาท โดยราคาหุ้นปรับตัวทำจุดสูงสุดอีกครั้งในรอบ 3 ปี 5 เดือน นับตั้งแต่ราคาปิดที่ระดับ 1.24 บาท เมื่อวันที่ 1 ก.พ. 2561

วันนี้ราคาหุ้นบนกระดาน INGRS ปรับตัวขึ้นต่อเนื่อง 5 วันทำการ หลังจากก่อนหน้านี้ทาง นายฮามิดี บิน เมาลอด ประธานเจ้าหน้าที่บริหาร INGRS มีการเปิดเผยว่า จากมาตรการกระตุ้นเศรษฐกิจของประเทศต่างๆ และสถานการณ์โควิด-19 เริ่มดีขึ้นหลังจากมีการทยอยฉีดวัคซีนโควิด-19 ไปบ้างแล้ว ซึ่งทำให้ภาคอุตสาหกรรมเริ่มกลับมาดำเนินกิจการได้อีกครั้งหนึ่ง โดยเฉพาะอุตสาหกรรมรถยนต์ ซึ่งเป็นกลุ่มลูกค้าหลักของบริษัทเริ่มกลับมาสั่งออเดอร์ผลิตชิ้นส่วนรถยนต์อีกครั้งหนึ่งในครึ่งปีหลัง
สำหรับในช่วงที่ผ่านมาบริษัทได้เดินหน้าเจรจากับลูกค้าในกลุ่มอุตสาหกรรมรถยนต์เพื่อเข้ารับงานมาเพิ่ม ซึ่งปัจจุบันบริษัทมีออเดอร์ผลิตชิ้นส่วนรถยนต์จำนวน 24 งาน ใน 4 ประเทศ ได้แก่ มาเลเซีย อินโดนีเซีย อินเดีย และไทย มีมูลค่ารวมกว่า 1.5 หมื่นล้านบาท
โดยในปี 2564 บริษัทได้วางงบลงทุนรวมไว้ที่ 2.45 พันล้านบาท เพื่อใช้ในการลงทุนเครื่องจักรเพื่อรองรับการผลิตชิ้นส่วนรถยนต์ใหม่ๆ โดยเน้นไปที่การขยายการลงทุนในโรงงานประเทศอินโดนีเซีย และมาเลเซีย ซึ่งเป็นประเทศที่มีโครงการใหม่ๆจากลูกค้าเป็นจำนวนมาก ซึ่งการลงทุนดังกล่าวจะลงทุนต่อเนื่องในปี 2564-2563
อย่างไรก็ตาม เศรษฐกิจและกลุ่มอุตสาหกรรมรถยนต์จะเริ่มดีขึ้น เนื่องจากการแพร่ระบาดของโควิด-19 จึงอาจส่งผลให้มีการฟื้นตัวที่ช้า ส่งผลให้งานใหม่ๆจากลูกค้าบางอย่างยังไม่สามารถเริ่มผลิตและส่งมอบได้ เนื่องจากยังติดปัญหาโควิด-19 ที่ยังไม่หายไป